Den lærer, som tirsdag blev frifundet for besiddelse af børneporno, står alligevel overfor en fyring, selvom retten har bestemt at han er uskyldig. Det oplyser TV2 Øst.

Næstved Kommune fortæller til TV2 Øst, at de vil starte en såkaldt uansøgt afskedigelsessag mod læreren. De oplyser samtidig, at beslutningen ikke har noget med dommen at gøre.

- Vi har indledt en sag om uansøgt afsked. Medarbejderen høres og hans organisation høres, og så tager vi stilling til, om medarbejderen skal afskediges, siger Per B. Christensen, der er Børne- og Kulturdirektør i Næstved Kommune til TV2 Øst.

Før læreren blev ansat på Fladså-skolen i Mogenstrup ved Næstved, arbejdede han på en skole i Odense. Her blev han bortvist efter at der blev fundet børnepornografiske billeder på hans arbejds-computer. Retten fandt, at læreren ikke var den eneste, der havde adgang til computeren, og derfor blev han altså frifundet. Men på trods af frifindelsen vil Næstved kommune altså nu afskedige læreren.